Document ID: 32014D0562

EUROOPA PARLAMENDI JA NÕUKOGU OTSUS nr 562/2014/EL,
15. mai 2014,
Euroopa Liidu osalemise kohta Euroopa Investeerimisfondi kapitali suurendamises
EUROOPA PARLAMENT JA EUROOPA LIIDU NÕUKOGU,
võttes arvesse Euroopa Liidu toimimise lepingut, eriti selle artikli 173 lõiget 3,
võttes arvesse Euroopa Komisjoni ettepanekut,
olles edastanud seadusandliku akti eelnõu liikmesriikide parlamentidele,
võttes arvesse Euroopa Majandus- ja Sotsiaalkomitee arvamust (1),
toimides seadusandliku tavamenetluse kohaselt (2)
ning arvestades järgmist:
(1)
Vastavalt nõukogu otsusele 94/375/EÜ (3) loodi 1994. aastal Euroopa Investeerimisfond (edaspidi „fond”), et „aidata kaasa jätkusuutlikule ja tasakaalustatud kasvule ühenduses”.
(2)
Pärast fondi märgitud kapitali suurendamist 2007. aastal on fondi kinnitatud kapital 3 miljardit eurot, mis on jagatud 3 000 osakuks nimiväärtusega 1 miljon eurot ja millest 20 % on sisse makstud kapital. Liit, keda esindas komisjon, osales fondi märgitud kapitali eelmises suurendamises vastavalt nõukogu otsusele 2007/247/EÜ (4).
(3)
Sellest tulenevalt on komisjonil liidu nimel praegu märgitud kokku 900 fondi osakut nimiväärtusega kokku 900 miljonit eurot, millest 180 miljonit eurot on sisse makstud.
(4)
Euroopa Ülemkogu kiitis 28.-29. juunil 2012 toimunud kohtumisel heaks majanduskasvu ja töökohtade loomise kokkuleppe, et soodustada arukat, jätkusuutlikku, kaasavat, ressursitõhusat ja töökohti loovat majanduskasvu. Sellega seoses rõhutas Euroopa Ülemkogu oma järeldustes lisaks sellele, et liidu tasandil on vaja võtta täiendavaid kiireloomulisi meetmeid, et edendada majanduskasvu ja töökohtade loomist, suurendada majanduse rahastamist ning muuta Euroopa tootmis- ja investeerimiskohana konkurentsivõimelisemaks ka seda, et tuleks arendada fondi tegevust, eelkõige mis puudutab selle riskikapitalialast tegevust, koostöös selliste olemasolevate riiklike struktuuridega nagu riiklikud tugipangad ja asutused.
(5)
Selleks et veelgi soodustada investeerimist ja juurdepääsu krediidile, käivitas Euroopa Ülemkogu oma 27.-28. juunil 2013 toimunud kohtumisel algatuse „Uus investeerimiskava ELi jaoks”, et toetada väikeseid ja keskmise suurusega ettevõtjaid (VKEd) ning suurendada majanduse rahastamist. Selle raames palus Euroopa Ülemkogu oma järeldustes komisjonil ja Euroopa Investeerimispangal suurendada esmajärjekorras fondi krediidikvaliteedi parandamise suutlikkust.
(6)
Tuletades meelde, et jätkuvalt on prioriteediks taastada tavapärane laenu andmine majandusele, eelkõige VKEdele, kutsus Euroopa Ülemkogu 19.-20. detsembril 2013 üles komisjoni ja EIPd veelgi parandama fondi suutlikkust, suurendades selleks fondi kapitali, ja jõudma lõplikule kokkuleppele 2014. aasta maiks.
(7)
Fondi omavahendite praegune maht ei võimalda fondi tegevust vastavalt Euroopa Ülemkogu soovile märkimisväärselt suurendada, sest garantiide ja riskikapitaliga seotud fondi tehingud ei tohi ületada fondi põhikirjaga ja fondi üldkoosolekuga kinnitatud fondi üldkohustuste ülemmäärasid. Lisaks on fondi krediidikvaliteedi parandamise suutlikkus piiratud ka tema kasutada olevate omavahendite mahuga.
(8)
Seepärast kiitis fondi direktorite nõukogu 26. novembril 2013 heaks põhjendused suurendada fondi märgitud kapitali kuni 1,5 miljardi euro võrra, mis võimaldab suurendada omavahendeid. Kapitali suurendamise tehnilised üksikasjad ja üksikasjalik menetlus esitatakse direktorite nõukogule peagi, et taotleda luba esitada ettepanek 2014. aastal fondi üldkoosolekule heakskiitmiseks.
(9)
Fondi osanikud peaksid uued osakud märkima omal äranägemisel nelja aasta pikkuse perioodi jooksul, mis algab 2014. aastal ja lõpeb 2017. aastal. Uute osakute hind tuleks määrata igal aastal vastavalt fondi osanike vahel kokku lepitud osaku puhasväärtuse valemile.
(10)
Fondi kapitali suurendamiseks saavutatud liidu osaluse rahastamise kokkulepe ei tohiks mõjutada dividendide võimalikku käsitlemist.
(11)
On asjakohane, et liit osaleb fondi kapitali suurendamises, et saavutada liidu eesmärgid toetada sellise keskkonna tekkimist, mis soodustab algatusi ja ettevõtjate, eriti väikeste ja keskmise suurusega ettevõtjate arengut kogu liidus, ning edendada innovatsiooni, teadusuuringute ja tehnoloogia arendamise liidu poliitika tööstusliku potentsiaali paremat ärakasutamist; nagu seda on selgesti väljendatud Euroopa Ülemkogu 2012. aasta 28.-29. juuni, 2013. aasta 27.-28. juuni ja 2013. aasta 19.-20. detsembri järeldustes ning üksikasjalikumalt kirjeldatud majanduskasvu ja töökohtade loomise kokkuleppes ning uues Euroopa investeerimiskavas.
(12)
Seoses erieesmärkidega, mis on seatud liidu osalemisele fondi kapitali suurendamises, eelkõige mis puudutavad fondi toetust meetmetele, mis täiendavad liikmesriikide poolt ettevõtete, eelkõige VKEde kasuks võetavaid meetmeid, nähakse Euroopa Liidu toimimise lepingu artikli 173 lõikes 3 ette vajalikud volitused käesoleva otsuse vastuvõtmiseks.
(13)
Selleks et liidu esindaja saaks fondi üldkoosolekul hääletada kapitali suurendamise küsimust võimalikult ruttu, peaks käesolev otsus jõustuma selle avaldamisele järgneval päeval,
ON VASTU VÕTNUD KÄESOLEVA OTSUSE:
Artikkel 1
Käesoleva otsuse eesmärk on suurendada Euroopa Investeerimisfondi (edaspidi „fond”) toetust meetmetele, mis täiendavad liikmesriikide poolt ettevõtete, eelkõige VKEde kasuks võetavaid meetmeid.
Artikkel 2
Liit märgib lisaks oma praegusele osalusele fondis kuni 450 osakut nimiväärtusega 1 miljon eurot. Osakute märkimine ja aastamaksed sooritatakse vastavalt fondi üldkoosolekul kinnitatud tingimustele.
Artikkel 3
Liit ostab fondi uusi osakuid nelja aasta jooksul alates 2014. aastast. Aastatel 2014-2017 tehakse liidu üldeelarvest kättesaadavaks kokku kuni 178 miljonit eurot, et katta märkimise kulud, kasutades assigneeringuid, mis on juba planeeritud mitmeaastase finantsraamistikuga ajavahemikuks 2014-2020 rubriigis 1a, et jätta muutmata eraldatud kulude kogusumma. Eelarvelised kulukohustused võib vastavalt Euroopa Parlamendi ja nõukogu määruse (EL, Euratom) nr 966/2012 (5) artikli 85 lõikele 4 jaotada nelja aasta jooksul tehtavateks iga-aastasteks osamakseteks.
Artikkel 4
Komisjon jälgib, kuidas käesoleva otsuse abil saavutatakse artiklis 1 sätestatud eesmärk, ning esitab Euroopa Parlamendile ja nõukogule selle kohta vahearuande 31. detsembriks 2016 ning lõpparuande hiljemalt 31. detsembriks 2018.
Artikkel 5
Käesolev otsus jõustub järgmisel päeval pärast selle avaldamist Euroopa Liidu Teatajas.
Brüssel, 15. mai 2014

Labels: 2
4
15
19